Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan b alakohdan mukainen tuote-eritelmän muun kuin vähäisen muutoksen hyväksymistä koskevan hakemuksen julkaiseminen

(2020/C 424/12)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

AIDON PERINTEISEN TUOTTEEN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Mozzarella”

EU-nro: TSG-IT-0001-AM01 – 11.9.2019

1. Hakijaryhmä ja oikeutettu etu

Ryhmän nimi: Latterie Soligo, Fattorie Marchigiane, Alival s.p.a

Osoite: Montemaggiore al Metauro (PU) 61030

Puhelin: + 39 0721 57961

Sähköposti: fama@trevalli.cooperlat.it

Tuottajat esittävät tämän muutoshakemuksen 14. lokakuuta 2013 annetun ministeriön asetuksen nro 12511 säännösten mukaisesti. Tuottajat edustavat kaikkia APT-nimityksen ”Mozzarella” saaneen tuotteen tuottajia.

2. Jäsenvaltio tai kolmas maa

Italia

3. Eritelmän kohdat, joita muutos koskee

☒ Tuotteen nimi

☐ Tuotteen kuvaus

☐ Tuotantomenetelmä

☒ Muu: Suojajärjestelmän muutos: ”rekisteröinti ilman nimen varaamista” korvataan tyypillä ”rekisteröintiin liittyy nimen varaaminen”.

4. Muutoksen tyyppi

☐ Rekisteröidyn APT:n tuote-eritelmän muutos, jota ei voida pitää vähäisenä asetuksen (EY) N:o 1151/2012 53 artiklan 2 kohdan neljännen alakohdan mukaisesti.

5. Muutos/muutokset

Nimi

Muutos koskee tuotteen nimeä. Nimeen ”Mozzarella” lisätään luonnehdinta ”tradizionale” (perinteinen), eli nimiehdotuksena on ”Mozzarella Tradizionale”.

Nimityksen ”Mozzarella Tradizionale” ansiosta tuote tunnistetaan viipymättä, ja nimitys myös ilmentää eritelmässä jo olevia tietoja tuotteen perinteisen luonteen ja valmistusmenetelmän osalta.

Kuten tärkeimpiä tekijöitä koskevassa kohdassa mainitaan, eritelmä koskee mozzarellaa sen perinteisimmässä muodossa. Uusi nimi vastaa ilmaisua, jota kuluttajat yleisesti tuotteesta käyttävät.

Muu

Suojajärjestelmä muutos: ”rekisteröinti ilman nimen varaamista” korvataan tyypillä ”rekisteröintiin liittyy nimen varaaminen” korvataan”.

Lisäksi muutosta ehdotetaan tuotteen rekisteröinnin suojaamiseksi, sillä maataloustuotteiden ja -elintarvikkeiden nimiä ei enää voi rekisteröidä aidoiksi perinteisiksi tuotteiksi ilman nimen varaamista. Lisäksi Euroopan parlamentin ja neuvoston asetuksen (EU) N:o 1151/2012 25 artiklan 2 kohdassa säädetään, että asetuksen (EY) N:o 509/2006 13 artiklan 1 kohdassa säädettyjen vaatimusten mukaisesti rekisteröityjä nimiä, samoin kuin asetuksen (EU) N:o 1151/2012 58 artiklan 1 kohdan toisessa alakohdassa tarkoitettujen hakemusten nojalla rekisteröityjä nimiä, voidaan käyttää vain 4. tammikuuta 2023 saakka asetuksessa (EY) N:o 509/2006 säädetyin edellytyksin.

Sen vuoksi tämän aidon perinteisen tuotteen suojajärjestelmää ehdotetaan muutettavaksi niin, että se vastaa asetuksen (EU) N:o 1151/2012 mukaisesti rekisteröityjen APT-nimitysten suojaa. Näin APT-suojan saanut ”Mozzarella Tradizionale” voi varata nimen. Nimi varataan koko nimitykselle ”Mozzarella Tradizionale” eikä sen osatekijöille.

AIDON PERINTEISEN TUOTTEEN TUOTE-ERITELMÄ

”Mozzarella Tradizionale”

EU-nro: TSG-IT-0001-AM01 – 11.9.2019

Italia

1. Rekisteröitävä nimi / rekisteröitävät nimet

”Mozzarella Tradizionale”.

2. Tuotelaji [liitteen xi mukaisesti]

1.3 Juustot

3. Rekisteröinnin perusteet

3.1 Onko tuote seuraavien vaatimusten mukainen

☒ Se vastaa tuotanto- tai jalostusmenetelmän tai koostumuksen osalta perinteistä käytäntöä kyseisen tuotteen tai elintarvikkeen kohdalla.

☐ Se valmistetaan perinteisesti käytetyistä raaka-aineista tai ainesosista.

3.2 Onko nimi seuraavien vaatimusten mukainen

☐ Se on ollut perinteisesti käytössä kyseiseen tuotteeseen viitattaessa.

☒ Se osoittaa tuotteen perinteisen luonteen tai erityisluonteen.

4. Kuvaus

4.1 Kuvaus 1 kohdassa nimetystä tuotteesta, mukaan lukien tärkeimmät fyysiset, kemialliset, mikrobiologiset tai aistinvaraiset ominaispiirteet, jotka osoittavat tuotteen erityisluonteen (tämän asetuksen 7 artiklan 2 kohta)

”Mozzarella Tradizionale” on pehmeä (Codex Alimentariuksen määritelmän mukaisesti), venytetty tuorejuusto, jota valmistetaan maidon käymisen kautta. Muodoltaan se voi olla pallomainen (paino 20–250 grammaa), jossa on mahdollisesti pää, tai punottu (paino 125–250 grammaa).

”Mozzarella Tradizionale” pakataan suojakääreeseen ja kaupataan nesteessä, joka koostuu vedestä, johon on mahdollisesti lisätty suolaa ja joka on tuotteen kanssa suorassa kosketuksessa, jos pakkaus on ilmatiiviisti suljettu, tai diffuusiokosketuksessa, jos pakkaus on reiällinen tai läpäisevä.

Aistinvaraiset ominaisuudet

Ulkomuoto:

— kuori puuttuu, sen tilalla on pehmeä kalvo

— pinta on sileä ja hohtava, tasainen, maidonvalkoinen väri

— massan rakenne on kuidunomainen erityisesti ytimessä, massa muodostuu päällekkäisistä kerroksista, leikatessa ja kevyesti painamalla siitä tulee maidonomaista nestettä. Massasta voi silloin tällöin esiintyä rakoja, joihin neste kerääntyy.

— reikiä ei esiinny

— väri: maidonvalkoinen, tasainen väri, ei läikkiä eikä juovia

— koostumus: pehmeä ja hieman joustava

— maku: luonteenomainen, herkullinen, raikas ja hieman hapan

— tuoksu: luonteenomainen, hyväntuoksuinen, herkkä, hieman happaman maidon tuoksu.

Kemialliset ominaisuudet

— rasvan osuus kuiva-aineesta: vähintään 44 % (m/m)

— kosteus: pallomuotoisen tuotteen osalta 58-66 % (m/m) punotun tuotteen osalta 56–62 % (m/m)

— kosteus rasvattoman aineen osalta: 69-80 % (m/m)

— fosfataasinen toiminta enintään 12 μg fenolia yhtä juustogrammaa kohti

— massan pH: 5,1–5,6

— L(+) -happo (maitohappo): vähintään 0,2 prosenttia kolmen päivän kuluessa valmistuspäivästä tutkittujen näytteiden osalta

— näytteessä enintään 1 prosenttia (m/m) natriumkloridia (NaCl)

— furasiini: enintään 10 milligrammaa 100 grammaa proteiiniainetta kohti.

Mikrobiologiset ominaisuudet

Luonteenomainen mikrokasvisto, joka kestää venyttämisen olosuhteet, vähintään 107 cfu/g kolmen päivän kuluessa valmistuspäivästä tutkittujen näytteiden osalta.

Säilytys

Tuote on säilytettävä 0–4 celsiusasteen lämpötilassa. Korkein säilytyslämpötila on ilmoitettava tuoteselosteessa, kuten myös viimeinen käyttöpäivä, joka on ilmoitettava ilmaisulla ”viimeinen käyttöajankohta...”, jonka jälkeen seuraavat asianomaiset päivä ja kuukausi.

4.2 Kuvaus 1 kohdassa nimetyn tuotteen tuotantomenetelmästä, jota tuottajien on noudatettava, mukaan lukien tapauksen mukaan käytettyjen raaka-aineiden tai ainesosien laji ja ominaisuudet sekä menetelmä, jolla tuote valmistetaan (tämän asetuksen 7 artiklan 2 kohta)

Valmistusmenetelmä koostuu seuraavista vaiheista, jotka on suoritettava yhtäjaksoisesti ja samassa laitoksessa:

— maidon esikypsyttäminen yksinomaan luonnollisella käymisen aloittavalla mikrobiviljelmällä (1)

— maidon pastörointi vähintään 71,7 celsiusasteen lämpötilassa 15 sekunnin ajan tai vastaava käsittely

— maidon ymppääminen luonnollisella mikrobiviljelmällä

— nestemäisen naudan juoksetteen lisääminen, jonka pepsiinitoiminta on 20–30 prosenttia

— juoksetteen hyytyminen 35–39 celsiusasteen lämpötilassa

— juustouman leikkaaminen ja rikkominen sekä heran poistaminen

— juustouman maitokypsyttäminen pH-arvoon 5,0–5,4, kypsän massan leikkaaminen

— venyttäminen (massan termomekaaninen lämmitys kuumalla, tarvittaessa suolatulla vedellä massan lopullisen lämpötilan ollessa 58–65 celsiusastetta)

— lämpimän massan muotoilu

— kovettaminen kylmässä vedessä, johon on tarvittaessa lisätty suolaa

— pakkaaminen.

1) Luonnollisen käymisen aloittavan mikrobiviljelmän valmistus

Ensimmäinen mikrobiviljelmä

— jäähdyttämättömän raakamaidon lämpökäsittely vähintään 15 minuutin ajan lämpötilan ollessa vähintään +63 celsiusastetta (tai muita aika/lämpötilayhdistelmiä, joilla on samanarvoinen vähimmäisvaikutus)

— jäähdyttäminen inkubaatiolämpötilassa (42–50 celsiusastetta)

— inkubaatio kunnes happamuusarvo on 14–24 °SH 100 millilitrasta

— jäähdyttäminen lämpötilan ollessa enintään +8 celsiusastetta

— säilyttäminen jäähdytettynä lämpötilan ollessa enintään +4 celsiusastetta.

Seuraavat mikrobiviljelmät

— raakamaidon, joka voi myös olla jäähdytetty, ymppääminen mikrobiviljelmällä, joka sisältää vähintään 4 prosenttia edellisestä mikrobiviljelmästä

— sama lämpökäsittely kuin ensimmäisessä mikrobiviljelmässä

— jäähdyttäminen inkubaatiolämpötilassa (42–50 celsiusastetta)

— inkubaatio kunnes happamuusarvo on 14–24 °SH 100 millilitrasta

— jäähdyttäminen lämpötilan ollessa enintään +8 celsiusastetta

— säilyttäminen jäähdytettynä lämpötilan ollessa enintään +4 celsiusastetta.

Käyttövalmis mikrobiviljelmä

Käyttövalmiin mikrobiviljelmän edellytykset:

— happamuusarvon on oltava 16–30 °SH 100 millilitrasta

— termofiilisten streptokokkien pitoisuuden on oltava vähintään 108 cfu/millilitra,

— negatiivinen fosfataasinen toiminta

— tuote on käytettävä tuotantoon kolmen päivän kuluessa sen valmistamisesta.

4.3 Tuotteen perinteisen luonteen todistavat tärkeimmät tekijät (asianomaisen asetuksen 7 artiklan 2 kohta)

”Mozzarella Tradizionale” on juusto, joka perustuu vakiintuneeseen, tuoretta venytettyä massaa käyttävään juustonvalmistusteknologiaan, joka on olennainen osa Italian perinteistä meijerituotantoa.

Tässä eritelmässä esitetyn perinteisimmän luokittelutavan mukaan tuote on valmistettava täysmaidosta, joka toimitetaan tuotantolaitokselle raakana ja jota voidaan säädellä tarvittaessa vain rasva-ainesisällön osalta. Luonnollinen mikrobiviljelmä on tuotteen perinteisen luonteen kannalta määräävä tekijä. Siinä käytetään maitoa, joka on peräisin juuston tuotantolaitoksen keräilyalueelta ja joka on käytettävä itse paikalla. Luonnollinen mikrobiviljelmä on maitohappobakteeriviljelmä, jolle on ominaista lämmönkestävyys, nopea kehitys ja hapantuminen, joka saadaan raa'assa maidossa luonnollisesti esiintyvän ja sen mikrobiologisen alkulaadun säilyttävällä mikrokasviston valikoivalla rikastuttamisella.

Oikeaoppisesti valmistettu mikrobiviljelmä muodostuu määrittämättömästä Streptococcus thermophilus -kantojen sekoituksesta, johon voidaan lisätä enterokokkeja ja kuumuutta kestäviä maitohappobakteereja. Tämä maitokasviston kokonaisuus määrittää osaltaan tuotteen lopulliset ominaisuudet.

(1) EUVL L 343, 14.12.2012, s. 1.